SERGIVS EPISCOPVS SERVVS SERVORVM DEI. EVDONI VIZELIACENSIS MONASTERII VENERABILI ABBATI ET PER TE IN EODEM MONASTERIO in perpetuum. Ad augmentum et stabilitatem te supplicante auxilii nostri brachium porrigentes firmamus sub apostolica tuitione priuilegium prefati tui monasterii, ita ut salua annuali pensione palacii nostri tua omnia quieto possideas iure, remotus ab omnium infestatione malorum. Concedimus tibi tuis que successoribus quaecumque eidem prefato monasterio a piis hominibus concessa sunt siue a regibus siue a quibuscumque personis et quecumque antecessores tui uel tu ipse aut successores tui poteritis acquirere in prefato monasterio perhenni et eternali stabilitate possidere, tam curtes quam alodas seu fiscos, seruos et mancipia firmamus tibi tuis que successoribus disponere atque cum timore dei ordinare. Decimas quoque secundum antiquam consuetudinem decernimus in eodem tuo solui monasterio absque alicuius contradictione, quoniam aecclesiae, quae sanctae apostolicae sedi specialiter subdite sunt culmini, non debentur alterius aecclesiae consuetudine detineri. De cetero, si canonice et legitime fieri potest, sic tamen ut in nullo sacri canones uel regula sancti Benedicti contraire uideantur, decernimus ut post tui obitum si Aripertus monachus tui monasterii superfuerit, uita moribus que comprobatus, abbas in ipso constituatur monasterio. Siquis autem contra hanc nostram apostolicam ammonitionem et priuilegii tramitem ire temptauerit et iam dictum monasterium Vizeliacense de suis rebus mobilibus aut immobilibus minuere contra rationem uisus fuerit et monachos ibidem seruientes conturbare presumpserit, cuiuscumque dignitatis uel militiae homo usque ad ueram satisfactionem et emendationem fuerit, excommunicatus sit et a sanctae aecclesiae aditu separatus. Datum XV Kal. Iunii per man. Stephani primicerii defensorum sanctae sedis apostolice, anno deo propicio pontificatus domni Sergii summi pontificis et uniuersali tercii papae anno V, indictione XI.